钦定古今图书集成/明伦汇编/官常典/第104卷 > 《魏诸宗室传论》北史
## 钦定古今图书集成/明伦汇编/官常典/第104卷 > 《魏诸宗室传论》北史

魏氏始自幽都，肇基帝业，上谷公等分枝若木，疏派
天潢，或绩预经纶，大开土宇；或迹同凶悖，自致歼夷。
其祸福之来，唯人所召。至如神武不事黄屋，高揖万
乘，义感邻国，祚隆帝统，太伯、延陵，未足多也。高凉让
国之裔，子那猛壮之风，或大位未加，或功不赎罪，褒
德图劳，其义为缺。松滋气干相承，声迹俱显，天穆得
“不以道，任过其量，持盈必悔，杀身为幸。”武卫父子，兼
将丕略，始见器重，终以奸弃，不足观矣。河间、扶风，武
烈宣著，宗子之可称乎？卫王英风猛概，折冲见重，谋
之不臧，卒以自丧。秦王体度恢伟，陈留胆气绝伦，亡
身强寇，志力不展，惜哉！常山勇冠戚属，与魏升降，亦
以优乎！阴平忠烈，蒲阴器宇，荣宠兼萃，盖有由焉。毗
陵疏偎，辽西狷介，全身保位，固亦难矣。苻坚之轘实
君，卫臣之诛窟咄，逆子贼臣，盖亦天下之恶一焉。